लोग-दो : देखिये... आज़ादी की लड़ाई चल रही है न, उसे हिन्दुस्तान में रहने वाली सभी कौमों ने मिलजुलकर ही लड़ी है। फिर वे चाहे हिंदू हों या मुसलमान। छोटे तबके के लोग हों या बड़े तबके के। गरीब हों या अमीर....। सब कौमों के लोगों ने शहादतें दी हैं। हजारों लोग फांसी पर लटकाये गये और जेलों में तड़फाये गये....। अब, जब आजादी का मौका आया तो अंगरेजों ने चाल चल दी, ताकि हिन्दुस्तान की दो बड़ी कौमों में फूट पड़ जाये....। हिन्दुस्तान दो टुकड़ों में बंट जाये....। इससे हमारी ताकत आधी हो जायेगी और हम एक-दूसरे के दुश्मन बनकर सालों-साल लड़ते रहेंगे। हमारे अपने ही कुछ लोग अंग्रेजों की इस चाल के मोहरे बन गये हैं। उनकी जुबान में बोल रहे हैं....। तो जब यह बात चुनाव के जरिये तय होने वाली है कि पाकिस्तान बने कि ना बने..., तो अपनी बात को मजबूत बनाने के लिये चुनाव में उतरना ही पड़ेगा न्‌....। मैदान खाली छोड़ दिया जायेगा तब तो बिना लड़े ही हार गये समझौ...। सच्चाई हमारे हाथों से ही न पिट जायेगी....? बताईये...आप ही बताईये...।